**ПЛАН – ПРОГРАМА ЗА ДЕЙНОСТТА НА**

**НЧ „ХРИСТО ВИТКОВ - 1899“ ЗА 2020 ГОДИНА**

**Въведение**

Годишната програма за развитие на читалищната дейност през 2020 г. е съобразена с изискванията на чл. 26 а, ал. 2 от Закона за народните читалища. Изготвянето на Програмата за развитие на читалищната дейност през 2020 г. цели обединяване на усилията за развитие и утвърждаване на читалището като важна обществена институция, градяща културната идентичност на село Локорско.

Тя обобщава най-важните моменти в работата на читалището , приоритети, цели и задачи, които ще спомогнат за укрепването, модернизирането и развитието му в общодостъпно и желано място за местната общност. Ще се работи за създаване на условия за превръщането на институцията в информационно-образователен център, утвърждаващ ценностите на гражданското общество.

НЧ „Христо Витков - 1899“ е доброволна самоуправляваща се културно-просветна организация с нестопанска цел, която изпълнява държавни културно-просветни задачи в областта на културата, социалната сфера и образованието и е регистрирана съгласно разпоредбите на Закона за народните читалища и в съответствие с разпоредбите на Закона за юридическите лица с нестопанска цел.

Читалището има изключително значение за укрепване, популяризиране и развитие на

българската идентичност, традиционната култура и духовни ценности.

Изготвянето на програмата за 2020 г. цели обединяване на усилията за развитие и утвърждаване на читалището, като важна обществена институция, реализираща културната идентичност на селото, както и да се засили обществената и роля като традиционен културен и образователен център.

Основните направления и приоритети в дейността на читалището произтичат от ЗНЧ, общинската и районната културна политика, осъществявана на основата на съществуващата нормативна уредба и чрез изпълнението на културния календар.

**Основни цели и приоритети**

1. **Осигуряване на устойчива подкрепа на читалището за реализирането на основната му дейност и развитието на съвременни форми на работа.**

* Стимулиране на читалищните дейности за съхранението и популяризирането на българските културни традиции, нематериалното културно наследство;
* Кандидатстване по проекти и програми за набавяне на финансови средства за подобряване на материално-техническата база. Реализиране на вече спечелени проекти;
* Участие в организираните за обучение семинари, кръгли маси, дискусии, работни срещи по проблемите на читалищата с цел повишаване компетенциите на работещите в тях.

1. **Разширяване обхвата на дейността на читалището в обществено значими сфери, като социалната и информационно-консултантската.**

* Формиране на читалището като място за общуване и контакти, успешни социални практики и дарителски акции, повишаване ролята на читалището за социална и културна интеграция на различните социални общности;
* Работа в школи, формации, концерти, фестивали и младежки дейности;
* Читалището ще продължи да си партнира успешно, както и до сега с: Кметство село Локорско, СО – Район Нови Искър, 160-то ОУ „Кирил и Методий“ – село Чепинци, Пенсионерски клуб „Втора младост“, Местен бизнес.

**Дейности**

**БИБЛИОТЕЧНА ДЕЙНОСТ:**

Като неразделна част от читалището библиотеката активно участва в организирането на мероприятията на читалището и културния живот на селото.

Дейността на читалищната библиотека през 2020 година ще включва:

* Актуализиране на библиотечния фонд на читалищната библиотека чрез закупуване на нова литература, абонамент, дарения, кандидатстване с проект пред МК и други организации;
* Организиране на индивидуална и културно-масова дейност с различни целеви групи;
* Обособяване на тематични кътове по повод празници и годишнини;
* Организиране на литературни четения;
* Продължаване на инициативата „Нов живот за старата книга“

**ХУДОЖЕСТВЕНО – ТВОРЧЕСКА ДЕЙНОСТ:**

* Повишаване на качеството на предлагания от читалището художествен продукт;
* Поддържане и подобряване дейността на съществуващите и до сега:
* ТА „Локорско“ с ръководител Валентина Китова
* ДТС „Локорско“ с ръководител Валентина Китова
* Женска певческа група с ръководител Евгени Павлов
* Клуб за мегдански хора с ръководител Валентина Китова
* Школа за латино танци с ръководител Виктория Павлова;
* Организиране и провеждане на традиционния Фолклорен фестивал „Шопска песен“;
* Пресъздаване на обичаи и празници от Културния календар;
* Участие в общински, регионални, национални и международни конкурси и фестивали;
* За развитието на художествено-творческата дейност на читалището да се осигурят средства от субсидии, членски внос, дарения и собствени средства от стопанска дейност.

**КРАЕВЕДСКА ДЕЙНОСТ:**

Активизиране на дейности, свързани с развитие на краеведската и издирвателската дейност в читалището /описване на музикалния и танцов фолклор, обичаи, предания, събиране на предмети от традиционния бит, снимки и други подобни, значими за населеното място;

**СТОПАНСКА ДЕЙНОСТ:**

Приходите от членски внос, културно-просветна дейност, дарения и др. се регистрират чрез издаване на квитанционна бележка от Квитанционна книга. Тези приходи се третират като присъщи на читалището. Основен източник за издръжка на читалището си остава държавната субсидия на бройка.

**МАТЕРИАЛНО-ТЕХНИЧЕСКАТА БАЗА . ПОДДЪРЖАНЕ И РАЗВИТИЕ:**

Сградата на НЧ „Христо Витков - 1899“ е публична общинска собственост, поради което за нейната поддръжка и състояние е отговорна СО – район Нови Искър.

Покрива на цялата сграда е в лошо състояние. Поради постоянните течове е повредена електро инсталацията на сградата. В следствие на големите течове в библиотеката тавана и пода са в лошо състояние. Отново поради течовете на покрива е повредена сцената и екрана за кинопрожекции.

С договор от 2019 година помещение от сградата на читалището бе отдадено под наем от СО – район Нови Искър. Разходите за консумативи (ток и вода) на наемателите се начисляват към тези на читалището и се плащат от бюджета на читалището. Читалищното настоятелство ще търси законови начини тази практика да бъде прекъсната.

С минималните средства от стопанската дейност на читалището ще продължава да се прави всичко възможно за подобряване състоянието на материално – техническата база.